
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	                 Bucureşti, 15.02.2011 

              PL-x 910/2007/2010


     RAPORT  
asupra cererii de reexaminare a Legii pentru modificarea Legii nr.115/1999 privind responsabilitatea ministerială
În temeiul dispoziţiilor art. 134 alin. (1) din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere în fond, cu cererea de reexaminare a Legii pentru modificarea Legii nr.115/1999 privind responsabilitatea ministerială, ca urmare a Deciziei Curţii Constituţionale nr. 472 din 22 aprilie 2008, publicată în Monitorul Oficial al României, Partea I, nr. 336 din             30 aprilie 2008, trimisă cu adresa nr. PL-x 910/2007/2010 din 13 decembrie 2010, înregistrată sub nr.31/1399/2007/2010 din 16 decembrie 2010.
Proiectul de lege a fost adoptat de Camera Deputaţilor, în calitate de Cameră Decizională la data de 11 martie 2008. 

În conformitate cu dispoziţiile art. 146 lit.a) din Constituţie şi ale Legii nr. 47/1992, republicată, Curtea Constituţională a examinat sesizarea de neconstituţionalitate a Legii pentru modificarea Legii nr.115/1999 privind responsabilitatea ministerială şi a hotărât prin Decizia nr. 472 din 22 aprilie 2008 că Legea pentru modificarea Legii nr.115/1999 privind responsabilitatea ministerială este neconstituţională, contravenind prevederilor Constituţiei României, republicată. 

Senatul în calitate de primă Cameră sesizată a respins legea de modificare a Legii nr. 115/1999 privind responsabilitatea ministerială, în şedinţa din 8 decembrie 2010, reexaminată ca urmare a deciziei Curţii Constituţionale nr. 472/2008.

Potrivit prevederilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 

Legea supusă dezbaterii are ca obiect de reglementare reexaminarea Legii pentru modificarea Legii nr.115/1999 privind responsabilitatea ministerială, ca urmare a Deciziei Curţii Constituţionale nr. 472 din 22 aprilie 2008, publicată în Monitorul Oficial al României, Partea I, nr. 336 din              30 aprilie 2008, prin care s-a constatat că legea menţionată este neconstituţională. 

În conformitate cu prevederile art.147 alin. (2) din Constituţia României, republicată şi ale art. 134 din Regulamentul Camerei Deputaţilor, republicat, membrii Comisiei au reexaminat legea, în şedinţa din 15 februarie 2011, în raport cu Decizia Curţii Constituţionale nr. 472/2008. 

La şedinţa Comisiei juridice, de disciplină şi imunităţi au fost prezenţi 17 deputaţi din totalul de 26 membri ai acesteia. 

La dezbatere a participat, în calitate de invitat din partea Ministerului Justiţiei doamna Lidia Barac, secretar de stat. 
   Faţă de considerentele menţionate mai sus, membrii Comisiei au hotărât, cu unanimitate de voturi, să propună plenului Camerei Deputaţilor respingerea Legii pentru modificarea Legii nr.115/1999 privind responsabilitatea ministerială.
În raport cu obiectul şi conţinutul său, legea face parte din categoria legilor organice. 

  PREŞEDINTE,                              SECRETAR,                                                                                                 

 

   Daniel BUDA                     Gabriel ANDRONACHE                                      

Expert,
Roxana David

